CELEX: 32020R0356
Language: sl
Date: 2020-03-04 00:00:00
Title: Uredba Komisije (EU) 2020/356 z dne 4. marca 2020 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe polisorbatov (E 432–436) v gaziranih pijačah (Besedilo velja za EGP)

5.3.2020   
               
               
                  SL
               
               
                  Uradni list Evropske unije
               
               
                  L 67/31
               
            
         UREDBA KOMISIJE (EU) 2020/356
         z dne 4. marca 2020
         o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe polisorbatov (E 432–436) v gaziranih pijačah
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
         ob upoštevanju naslednjega:
         
                     (1)
                  
                  
                     V Prilogi II k Uredbi (ES) št. 1333/2008 so določeni seznam Unije aditivov za živila, odobrenih za uporabo v živilih, in pogoji njihove uporabe.
                  
               
                     (2)
                  
                  
                     Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
                  
               
                     (3)
                  
                  
                     V skladu s Prilogo II k Uredbi (ES) št. 1333/2008 je polioksietilen sorbitan tristearat (polisorbat 65) (E 436) trenutno odobren za uporabo kot aditiv za živila v skupini „polisorbati“ (E 432–436) v široki paleti živil pri najvišjih dovoljenih vsebnostih, ki znašajo od 500 do 10 000 mg/kg, za prehranska dopolnila pa velja quantum satis.
                  
               
                     (4)
                  
                  
                     Dne 4. julija 2018 je bil vložen zahtevek za odobritev uporabe polisorbata 65 (E 436) kot sredstva proti penjenju v več vrstah pijač. Zahtevek je bil pozneje dan na voljo državam članicam v skladu s členom 4 Uredbe (ES) št. 1331/2008.
                  
               
                     (5)
                  
                  
                     Iz zahtevka je razvidno, da je za predlagano uporabo polisorbata 65 (E 436) potrebna najvišja dovoljena vsebnost 10 mg/kg, da se med proizvodnjo gaziranih pijač lahko preprečuje širjenje in zavira nastajanje pene z oblikovanjem plasti okrog mehurčkov in s stabiliziranjem večjih mehurčkov, da se ne združujejo in počijo. Iz zahtevka je razvidno, da je zaviranje nastajanja pene potrebno za učinkovito delovanje proizvodne opreme, zmanjšanje odpadkov proizvodov, ohranjanje varnosti delovnega mesta ter vzdrževanje čistoče in higiene prostorov.
                  
               
                     (6)
                  
                  
                     V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi za mnenje Evropsko agencijo za varnost hrane (v nadaljnjem besedilu: Agencija), razen če zadevna posodobitev ne bo imela učinka na zdravje ljudi.
                  
               
                     (7)
                  
                  
                     Agencija je varnost polisorbatov (E 432–436), ki se uporabljajo kot aditivi za živila, ponovno ocenila leta 2015 (3). Ugotovila je, da ocenjena izpostavljenost ni presegla sprejemljivega dnevnega vnosa (ADI) 25 mg/kg telesne teže na dan v natančno določenem scenariju brez zvestobe blagovni znamki pri vseh starostnih skupinah, tako pri srednji ravni izpostavljenosti kot pri visoki ravni izpostavljenosti, čeprav je bila pri malih otrocih pri najvišji ravni zelo blizu sprejemljivega dnevnega vnosa. Agencija je opozorila, da je potrebnih več podatkov za zmanjšanje negotovosti v natančno določenem scenariju za oceno izpostavljenosti, ki se uporablja, saj za tri kategorije živil ni bila pridobljena nobena sporočena uporaba, in da v mnenju ni bilo mogoče upoštevati drugih prehranskih virov izpostavljenosti polisorbatom.
                  
               
                     (8)
                  
                  
                     Vložnik je v zahtevku izpostavljenost ocenil z uporabo modela vnosa aditivov za živila (4), ki ga je razvila Agencija. Predložene ocene kažejo, da je dodatna izpostavljenost zaradi zahtevane razširitve uporabe zanemarljiva (pod 1 % sprejemljivega dnevnega vnosa).
                  
               
                     (9)
                  
                  
                     Zaradi razširjene uporabe polisorbata 65 (E 436) pri najvišji dovoljeni vsebnosti 10 mg/kg v kategorijah živil 14.1.4 „Aromatizirane pijače“, 14.2.3 „Jabolčnik in hruškovec“, 14.2.4 „Sadno vino in mešanice alkoholnih z brezalkoholnimi pijačami“ ter 14.2.8 „Druge alkoholne pijače, vključno z mešanicami alkoholnih z brezalkoholnimi pijačami ter žganji z manj kot 15 % alkohola“ iz dela E Priloge II k Uredbi (ES) št. 1333/2008 je potrebna posodobitev seznama Unije, ki ne bo imela učinka na zdravje ljudi, saj je vpliv na skupno izpostavljenost polisorbatom (E 432–436) zanemarljiv. Zato tudi ni treba zaprositi za mnenje Agencije.
                  
               
                     (10)
                  
                  
                     Zaradi doslednosti je primerno obravnavati zahtevano uporabo polisorbata 65 (E 436) tako, da se odobri skupina polisorbatov (E 432–436) v zadevnih kategorijah živil.
                  
               
                     (11)
                  
                  
                     Zato je primerno odobriti uporabo polisorbatov (E 432–436) pri najvišji dovoljeni vsebnosti 10 mg/kg v kategorijah živil 14.1.4 „Aromatizirane pijače“, 14.2.3 „Jabolčnik in hruškovec“, 14.2.4 „Sadno vino in mešanice alkoholnih z brezalkoholnimi pijačami“ ter 14.2.8 „Druge alkoholne pijače, vključno z mešanicami alkoholnih z brezalkoholnimi pijačami ter žganji z manj kot 15 % alkohola“.
                  
               
                     (12)
                  
                  
                     Prilogo II k Uredbi (ES) št. 1333/2008 bi bilo zato treba ustrezno spremeniti.
                  
               
                     (13)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Priloga II k Uredbi (ES) št. 1333/2008 se spremeni v skladu s Prilogo k tej uredbi.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 4. marca 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 354, 31.12.2008, str. 16.
         
            (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
         
            (3)  EFSA Journal 2015;13(7):4152.
         
            (4)  http://www.efsa.europa.eu/en/applications/foodingredients/tools.
      
      
         
            PRILOGA
            Del E Priloge II k Uredbi (ES) št. 1333/2008 se spremeni:
            
                        (1)
                     
                     
                        v kategoriji živil 14.1.4 „Aromatizirane pijače“ se za vnosom za hemicelulozo iz soje (E 426) vstavi naslednji novi vnos za polisorbate (E 432–436):
                        
                                     
                                 
                                 
                                    „E 432–436
                                 
                                 
                                    polisorbati
                                 
                                 
                                    10
                                 
                                 
                                    (1)
                                 
                                 
                                    samo gazirane pijače“
                                 
                              
                  
                        (2)
                     
                     
                        v kategoriji živil 14.2.3 „Jabolčnik in hruškovec“ se za vnosom za propan-1,2-diol alginat (E 405) vstavi naslednji novi vnos za polisorbate (E 432–436):
                        
                                     
                                 
                                 
                                    „E 432–436
                                 
                                 
                                    polisorbati
                                 
                                 
                                    10
                                 
                                 
                                    (1)
                                 
                                 
                                    samo gazirane pijače“
                                 
                              
                  
                        (3)
                     
                     
                        v kategoriji živil 14.2.4 „Sadno vino in mešanice alkoholnih z brezalkoholnimi pijačami“ se za vnosom za metavinsko kislino (E 353) vstavi naslednji novi vnos za polisorbate (E 432–436):
                        
                                     
                                 
                                 
                                    „E 432–436
                                 
                                 
                                    polisorbati
                                 
                                 
                                    10
                                 
                                 
                                    (1)
                                 
                                 
                                    samo gazirane pijače“
                                 
                              
                  
                        (4)
                     
                     
                        v kategoriji živil 14.2.8 „Druge alkoholne pijače, vključno z mešanicami alkoholnih z brezalkoholnimi pijačami ter žganji z manj kot 15 % alkohola“ se za vnosom za propan-1,2-diol alginat (E 405) vstavi naslednji novi vnos za polisorbate (E 432–436):
                        
                                     
                                 
                                 
                                    „E 432–436
                                 
                                 
                                    polisorbati
                                 
                                 
                                    10
                                 
                                 
                                    (1)
                                 
                                 
                                    samo gazirane pijače“